পুরসভায় চেয়ারম্যান নিয়োগে নিয়ে প্রকাশ্যে তৃণমূলের গোষ্ঠীদ্বন্দ্ব!

ওয়েব ডেস্ক : দাঁইহাট পুরসভায় (Dainhat Municipality) চেয়ারম্যান নিয়োগকে কেন্দ্র করে শুক্রবার দুপুরে তীব্র উত্তেজনা ছড়াল পুরসভার ভিতরে। এর জেরে প্রকাশ্যে এল তৃণমূল কংগ্রেসের (TMC) অভ্যন্তরীণ গোষ্ঠীদ্বন্দ্ব।

জানা গিয়েছে, ১৪টি ওয়ার্ড বিশিষ্ট এই পুরসভায় ২০২২ সালে সবকটি আসনে জিতে বোর্ড গঠন করে তৃণমূল (TMC)। তবে ওই পুরসভা থেকে পরপর দুই চেয়ারম্যানের সরে দাঁড়ানোয় শুরু থেকেই বিতর্ক ছিল। প্রথমে পদ ছেড়েছিলেন শিশির মণ্ডল। তারপর দায়িত্ব নেন প্রদীপ কুমার রায়। বছর দু’য়েকের মধ্যেই তিনিও দলীয় সিদ্ধান্তে সরে দাঁড়ান। ফলে ওই পুরসভায় ফের নতুন চেয়ারম্যান নির্বাচনের প্রয়োজন হয়।

আরও খবর : SIR প্রক্রিয়া নিয়ে টিকিয়াপাড়ায় বিক্ষোভ দেখালেন BLO-রা

সূত্রের খবর, এদিন বোর্ড মিটিংয়ে তিন নম্বর ওয়ার্ডের কাউন্সিলর সমর সাহার নাম প্রস্তাব হতেই পরিস্থিতি উত্তপ্ত হয়ে ওঠে। ১৪ জন কাউন্সিলরের মধ্যে মাত্র ৭ জন তাঁকে সমর্থন জানান। বাকিরা তীব্র প্রতিবাদে করেন। তাঁদের অভিযোগ, দলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee) স্পষ্ট জানিয়েছিলেন, যেসব কাউন্সিলর লোকসভা ভোটে নিজেদের ওয়ার্ডে পিছিয়ে থাকবেন, তাঁদের চেয়ারম্যান করা যাবে না। তবে এ নিয়ে প্রাক্তন চেয়ারম্যান শিশির মণ্ডল ক্ষোভ প্রকাশ করে বলেন, ১০০-র বেশি ভোটে পিছিয়ে থাকা সমর সাহাকে চেয়ারম্যান করার সিদ্ধান্তে সেই নির্দেশ মানা হয়নি।

প্রসঙ্গত, আইন অনুযায়ী পাঁচ জনের বেশি সদস্যের সমর্থন থাকলেই চেয়ারম্যান হিসেবে শপথ নেওয়া যায়। তাই এদিনই কাটোয়া মহকুমাশাসকের দফতরের দাঁইহাট পুরসভার নতুন চেয়ারম্যান হিসেবে শপথ নেন সমর সাহা। তিনি বলেন, “দল আমাকে দায়িত্ব দিয়েছে। পুরসভার উন্নয়নের কাজ আগের মতোই এগিয়ে নিয়ে যাব। অন্য বিষয়ে কোনো মন্তব্য করব না।”

দেখুন অন্য খবর :